Ferieminderne var pakket i kufferten, og sommerkuløren var sikret. Sammen med sin søn, svigerdatter og to børnebørn var Bodil Jensen fra Hjørring klar til at vinke farvel til Can Picafort på Mallorca efter en uges tiltrængt familieferie. Men få meter fra gaten i Palma de Mallorca-lufthavnen tikkede en mail ind fra Norwegian, som fik afgørende betydning. - De skrev, at vores fly var aflyst af tekniske årsager, fortæller Bodil Jensen. Slukøret måtte Bodil Jensen og familien melde sig hos Norwegians helpdesk i den spanske lufthavn. Et møde, der betød en noget længere hjemrejse end den oprindelige direkte rute fra Mallorca til Aalborg tirsdag aften. - Vi skal først flyve til København i aften (onsdag, red.) klokken 19.45, hvor vi lander klokken 22.45. Her skal vi så overnatte til torsdag morgen, før vi kan komme med et fly til Aalborg. Vi er altså hjemme to dage efter, vi havde regnet med, siger Bodil Jensen. Det aflyste fly betyder dermed, at både søn og svigerdatter må tage to dages ekstra ferie fra arbejde. Dage, de hellere havde brugt anderledes. - Havde de bare fortalt os på hotellet, at flyet var aflyst, kunne vi være blevet dér. Nu går vi rundt i 32 graders varme i Palma for at få tiden til at gå - uden egentlig at have noget at lave. Børnene er trætte og vil bare gerne hjem, siger hun. Hun er meget ærgerlig over aflysningen. - Når man er indstillet på, man skal hjem, vil man gerne hjem. Det er lidt øv. Skulle selv sørge for alt Selv om aflysningen er ærgerlig, så ærgrer Bodil Jensen og familien sig mest over Norwegians behandling af dem. - Vi skal hele tiden selv finde ud af, hvad vi skal gøre. Vi har selv booket hotel og skal selv lægge ud for mad og drikkevarer. Så kan vi ”søge” om at få penge refunderet. Og ringer vi til Norwegian, får vi fat i en engelsktalende medarbejder. Du står i ingenmandsland, siger Bodil Jensen. Familien har betalt 42.000 kroner for rejsen. Penge, der var givet godt ud - indtil meldingen om forsinkelsen tikkede ind på mail. - Vi vil bare gerne hjem nu, siger Bodil Jensen fra en telefonforbindelse i Palma. Nu begynder hverdagen igen for familien Jensen. Al sommerferie er opbrugt. Hvor resten af sommeren skal tilbringes, er de ikke i tvivl om: - Vi bliver hjemme i Danmark resten af sommeren.

Referat:
Ufrivilligt fik familien forlænget sin ferie i Palma med to dage.